ભારતીય પ્રજાએ સદીઓ સુધી ગુલામી વેઠી. એના કારણે એક આડઅસર એવી થઇ કે આપણને બીજી પ્રજાઓ આપણા કરતાં વધુ બુદ્ધિશાળી, વધુ શક્તિશાળી અને વધુ સમજદાર હોવાનો ડીપ્રેસીવ વહેમ ઘુસી ગયો. એક પ્રકારનું માનસિક પછાતપણું. હકીકત એવી છે કે વિશ્વની લગભગ તમામ પ્રજાઓ આપણા જેટલી જ બુદ્ધિશાળી કે બુદ્ધિહીન, સમજદાર કે અણસમજુ છે. શ્રદ્ધા-ધાર્મિકતામાં ય એવું જ! આપણે ભારતીય પ્રજાને અંધશ્રધ્ધાળુ અને બીજી પ્રજાઓ કરતા પછાત ગણીએ છીએ. પણ જ્યારે ચોક્કસ પ્રકારના સર્વે હાથ ધરવામાં આવે ત્યારે મળનારા પરિણામોથી સાબિત થાય છે કે પશ્ચિમના વિકસિત દેશોની પ્રજા ય બુદ્ધિનું દેવાળું કાઢવા બાબતે આપણી હારોહાર ચાલે છે!